U-I-47/97
Natisni
Opravilna št.:
U-I-47/97
Datum odločitve:
12. 2. 1998
Objavljeno:
OdlUS VII, 28
ECLI:
ECLI:SI:USRS:1998:U.I.47.97
Akt:
Sodni red (Uradni list RS, št. 17/95), 1. odst. 74. čl.
Izrek:
Postopek za preizkus pobude za začetek postopka za oceno ustavnosti in zakonitosti prvega odstavka 74. člena Sodnega reda se ustavi.
Evidenčni stavek:
Ker je pobudnik umaknil vloženo pobudo, je Ustavno sodišče postopek za preizkus pobude ustavilo.
Geslo:
Ustavitev postopka zaradi umika pobude.
Sodišče, sodni red.
Odvetnik, pravica do pregleda sodnega spisa.
Pravna podlaga:
Zakon o Ustavnem sodišču (ZUstS), 6. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Hinko Jenull, Ljubljana
Datum vloge:
10. 2. 1997
Vrsta odločitve:
sklep
Vrsta rešitve:
ustavitev
Dokument:
US18774
Dokument v PDF obliki:
U-I-47-97.pdf
64 KB
Prenesite datoteko
U-I-47/97
12.2.1998
S K L E P
Ustavno sodišče je v postopku za preizkus pobude Hinka Jenulla iz Ljubljane na seji dne 12. februarja 1998
s k l e n i l o :
Postopek za preizkus pobude za začetek postopka za oceno ustavnosti in zakonitosti prvega odstavka 74. člena Sodnega reda (Uradni list RS, št. 17/95) se ustavi.
O b r a z l o ž i t e v
1. Pobudnik navaja, da je odvetnik s sedežem v Ljubljani in opravlja največji del svojega dela pred Okrajnim in Okrožnim sodiščem v Ljubljani, ki izpodbijano določbo prvega odstavka 74. člena Sodnega reda razlagata tako, da mora odvetniku vsakokratni pregled spisa dovoliti sodnik, ki zadevo obravnava.
Pobudi prilaga fokopijo obrazca prošnje za pregled spisa, ki jo mora kot zagovornik v kazenskem postopku ali kot pooblaščenec vložiti za vsak pregled spisa in šele po podpisu sodnika lahko spis pregleda. Meni, da izpodbijana določba Sodnega reda ni v skladu s 73. členom in tretjim odstavkom 59. člena Zakona o kazenskem postopku ter prvim odstavkom150. člena Zakona o pravdnem postopku, ki v navedenih določbah ne omejujeta pravic zagovornikov in pooblaščencev do pregledovanja spisov. Meni, da izdajo pisnega dovoljenja za pregledovanje spisov zahteva le prvi odstavek 128. člena Zakona o kazenskem postopku in drugi odstavek 150. člena Zakona o pravdnem postopku, ki pa se nanašata na druge osebe, ki nimajo pravice pregledovati spisov že na podlagi zakona oziroma na podlagi svojih procesnih pooblastil. Ker izpodbijana določba otežuje opravljanje odvetniškega dela, zlasti v kazenskih zadevah, v katerih veljajo kratki pritožbeni roki, pomeni tako omejevanje pregledovanja spisov tudi kršitev 29. člena Ustave. Pobudnik predlaga, da Ustavno sodišče izpodbijano določbo razveljavi ali omeji uporabo izpodbijane določbe le na primere, ko je dovoljenje za pregledovanje spisov kot poseben pogoj predpisano s procesnim zakonom, in da ne more veljati za stranke in njihove pooblaščence.
2. Iz pojasnila Ministra za pravosodje Tomaža Marušiča z dne 19.1.1998 je razvidno, da izpodbijane določbe prvega odstavka 74. člena Sodnega reda ni mogoče razlagati tako, da velja tudi za stranke oziroma za tiste osebe, ki imajo po določbah procesnih zakonov pravico do pregledovanja spisov, ampak se nanaša le na druge osebe, ki želijo pregledovati sodne spise in za to izkažejo poseben interes. Izpodbijana določba ne zožuje ali omejuje pravic odvetnikov do pregledovanja spisov, ampak pomeni le izvedbeno določbo v primerih, ko zahtevajo pregled spisa druge upravičene osebe.
3. Po prejemu pojasnila Ministra za pravosodje je pobudnik umaknil svojo pobudo s pojasnilom, da se bo pri nadaljnjem poslovanju s sodišči skliceval na navedeno ministrovo pojasnilo, kolikor bodo sodišča še zahtevala dovoljenje za pregled spisov.
4. Ker je pobudnik umaknil vloženo pobudo, je Ustavno sodišče postopek za preizkus pobude ustavilo.
5. Ustavno sodišče je ta sklep sprejelo na podlagi 6. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm in sodniki dr. Tone Jerovšek, dr. Peter Jambrek, mag. Matevž Krivic, mag. Janez Snoj, Franc Testen in dr. Lojze Ude. Sklep je sprejelo soglasno.
P r e d s e d n i k :
dr. Lovro Šturm